2 Korintiërs 12 — Wagtoring AANLYN BIBLIOTEEK
Paulus se visioene (1-7a)
Paulus se "doring in die vlees" (7b-10)
Nie minderwaardig teenoor "super-apostels" nie (11-13)
Paulus besorg oor Korintiërs (14-21)
2 Kor. 12:152Ko 1:6; Kol 1:24; 1Te 2:8; Heb 13:17
12 Ek moet spog. Dit is nie voordelig nie, maar nou sal ek praat oor bonatuurlike visioene+ en openbarings van die Here.+ 2 Ek ken 'n mens in eenheid met Christus wat 14 jaar gelede na die derde hemel weggeruk is – of dit in die liggaam of buite die liggaam was, weet ek nie, God weet. 3 Ja, ek ken so 'n mens – of dit in die liggaam of buite die liggaam was, weet ek nie, God weet. 4 Hy is tot in die paradys weggeruk en het woorde gehoor wat 'n mens nie kan of mag sê nie. 5 Oor so iemand sal ek spog, maar ek sal nie oor myself spog nie, behalwe oor my swakhede. 6 Want selfs al wil ek spog, sal ek nie onredelik wees nie, want ek sal die waarheid praat. Maar ek spog nie, want dan sal julle my net eer vir die dinge wat julle my sien doen of hoor sê, 7 en nie omdat ek sulke buitengewone openbarings ontvang het nie.
Om te keer dat ek opgeblase van trots word, het ek 'n doring in die vlees gekry,+ 'n engel van Satan, om my te bly slaan, sodat ek nie te veel van myself dink nie. 8 Ek het die Here drie keer gesmeek om dit van my af weg te neem. 9 Maar hy het vir my gesê: "My onverdiende goedheid is genoeg vir jou, want in swakheid word my krag volmaak."+ Ek sal dus met die grootste vreugde oor my swakhede spog, sodat die krag van die Christus soos 'n tent oor my kan bly. 10 Daarom is ek ter wille van Christus bly oor swakhede, oor beledigings, oor tye van nood, oor vervolging en moeilikhede. Want wanneer ek swak is, dan is ek sterk.+
11 Ek het onredelik geword. Julle het my gedwing om so te word, want julle moes my eintlik aanbeveel het. Ek is nie enigsins minderwaardig teenoor julle "super-apostels" nie, selfs al is ek niks.+ 12 Ja, julle het bewyse van my apostelskap gesien deur groot volharding,+ tekens, wonderwerke en kragtige werke.+ 13 Want hoe was julle minder bevoorreg as die res van die gemeentes, behalwe vir die feit dat ek nie vir julle 'n las geword het nie?+ Vergewe my asseblief vir hierdie onreg.
14 Kyk! Dit is die derde keer dat ek gereed is om na julle toe te kom, en tog sal ek nie 'n las word nie. Ek soek nie julle besittings nie,+ maar ek soek julle, want dit is nie die kinders+ wat vir hulle ouers moet spaar nie, maar die ouers vir hulle kinders. 15 Wat my betref, ek sal met graagte alles wat ek het vir julle gee en ek sal myself heeltemal vir julle oorgee.+ As ek julle dan so liefhet, moet julle my minder liefhê? 16 Maar wat die geval ook al is, ek was nie vir julle 'n las nie.+ Tog sê julle dat ek "slinks" was en julle "deur bedrog" gevang het. 17 Ek het julle tog nie uitgebuit deur middel van enigeen wat ek na julle toe gestuur het nie, of hoe? 18 Ek het Titus aangespoor, en ek het die broer saam met hom gestuur. Titus het julle tog nie uitgebuit nie, of hoe?+ Het ons nie dieselfde gees gehad nie? Het ons nie op dieselfde manier opgetree nie?
19 Het julle die hele tyd gedink dat ons ons voor julle verdedig het? Dit is voor God dat ons in eenheid met Christus praat. Maar, geliefdes, alles wat ons doen, is om julle op te bou. 20 Want ek is bang dat julle, wanneer ek daar aankom, nie sal wees soos ek wil hê julle moet wees nie en dat ek nie sal wees soos julle wil hê ek moet wees nie. Ek is bang dat daar eerder stryery, jaloesie, woede-uitbarstings, onenigheid, beledigings, 'n geskinder,* trots en wanorde sal wees. 21 Ek is bang dat my God my miskien voor julle sal verneder wanneer ek weer kom en dat ek sal treur oor baie van dié wat voorheen gesondig het maar nie berou getoon het oor hulle skaamtelose gedrag* en die onreinheid en seksuele onsedelikheid* wat hulle beoefen het nie.